[pic] | EIROPAS KOMISIJA |

Briselē, 1.10.2010

COM(2010) 538 galīgā redakcija

KOMISIJAS ZIŅOJUMS

27. GADA PĀRSKATS PAR ES TIESĪBU AKTU PIEMĒROŠANAS PĀRRAUDZĪBU (2009. GADS)

SEC(2010) 1143 SEC(2010) 1144

KOMISIJAS ZIŅOJUMS

27. GADA PĀRSKATS PAR ES TIESĪBU AKTU PIEMĒROŠANAS PĀRRAUDZĪBU (2009. GADS)

IEVADS

Komisijas 2007. gada paziņojumā „Rezultātu Eiropa”[1] teikts, ka savā gada pārskatā Komisija vairāk uzmanības pievērsīs stratēģiskiem jautājumiem, pašreizējā stāvokļa novērtējumam saistībā ar tiesību aktu piemērošanu, prioritātēm un turpmāko uzdevumu plānošanai.

Šā ziņojuma struktūra būs līdzīga iepriekšējā gada ziņojumam, to pielāgojot, lai atspoguļotu galvenos jautājumus, kas attiecas uz 2009. gadu.

VISPĀRĪGA INFORMĀCIJA

Ievads

Līgums par Eiropas Savienību (LES) un Līgums par Eiropas Savienības darbību (LESD) stājās spēkā 2009. gada 1. decembrī. Ar šiem līgumiem groza dažas ES kompetences un pievieno dažas uzraudzības un izpildes funkcijas Komisijai, vienlaikus saglabājot vispārīgos noteikumus. LES 4. pants saglabā dalībvalstu primāro pienākumu nodrošināt ES tiesību aktu pareizu piemērošanu (Eiropas Kopienas dibināšanas līguma (EKL) bijušais 10. pants). LES 17. pants saglabā Komisijas atbildību par ES tiesību piemērošanas nodrošināšanu (EKL bijušais 211. pants). LESD 258. un 260. pantā ir noteiktas Komisijas pilnvaras sākt pārkāpuma procedūru (EKL bijušais 226. un 228. pants). LESD 260. pantā ir divi jauni elementi:

- Ja Komisija saskaņā ar 258. pantu ierosina lietu Tiesā, tā var prasīt Eiropas Savienības Tiesai (EST) noteikt dalībvalstij finansiālas sankcijas par direktīvas, kas pieņemta saskaņā ar likumdošanas procedūru, novēlotiem transponēšanas pasākumiem; kā arī

- Komisijai ir jādod dalībvalstij iespēja iesniegt savus apsvērumus tikai pirms otrās vēršanās EST saskaņā ar 260. panta 2. punktu pēc pirmā sprieduma saskaņā ar LESD 258. pantu.

Komisija plāno pieņemt paziņojumu, ar kuru tā atjauninās savu pieeju šo noteikumu piemērošanai.

Papildus Līgumu noteikumiem, 2009. gada beigās[2] ES tiesības veidoja 6140 regulas un gandrīz 1820 direktīvas, kas ir spēkā visās 27 dalībvalstīs.

Vispārīga statistika par sūdzībām un pārkāpuma procedūrām

Pārkāpumu izskatīšanas procesam ir būtiska loma tiesību aktu pareizā piemērošanā. Skaitļi 2009. gada beigās liecina, ka aptuveni 77 % sūdzību tiek izbeigtas, pirms veikti pirmie formālie pārkāpumu procedūras pasākumi; aptuveni 12 % no lietām tiek slēgtas pirms argumentētā atzinuma un aptuveni 7 % pirms EST sprieduma.

Komisija 2009. gada beigās izskatīja vairāk nekā 2900 sūdzības un pārkāpumu lietas. Kopējais lietu skaits kopš 2008. gada beigām samazinājās par 16 %, tiesvedība par transponēšanas pasākumu nepaziņošanu samazinājās par 26 %. Sūdzības bija 54 % no lietu kopskaita jeb 63 % no visām lietām par jautājumiem, kuri nav saistīti ar direktīvu novēlotu transponēšanu, kas ir par 15 % mazāk nekā 2008. gadā. Salīdzinājumā ar 2008. gadu pēc savas iniciatīvas uzsāktu izskatāmo lietu skaits 2009. gada beigās samazinājās par 11 %.

Tā kā saruka direktīvu skaits, kuras bija jātransponē 2009. gadā, vidēji 2009. gadā tika kavēti 51 % no vajadzīgo transponēšanas pasākumu kopskaita (salīdzinājumā ar 55 % 2008. gadā).

Salīdzinot sūdzību reģistrāciju 1999.–2003. gadā un 1999.–2008. gadā, redzams, ka vidējais pārkāpumu apstrādes laiks, kas atbilst periodam no lietas reģistrēšanas datuma līdz dienai, kad pieteikumu nosūta Eiropas Savienības Tiesai saskaņā ar LESD 258. pantu, ir samazinājies no aptuveni 27 mēnešiem līdz 24 mēnešiem. Vidējais laiks, kas vajadzīgs, lai izskatītu lietas par dalībvalstu pasākumu nepaziņošanu attiecībā uz direktīvu transponēšanu, joprojām ir aptuveni 15 mēneši. Salīdzinājumā ar 2008. gadu, kad lietu nebija, 2009. gadā Tiesai tika iesniegti 2 otrreizējas prasības saskaņā ar bijušo EK līguma 228. pantu (tagad LESD 260. pants).

Komisija atzīmē, ka reģistrēto sūdzību un pārkāpuma procedūru apjomu ietekmē izmaiņas tās darba metodēs, kas tiek pārbaudītas[3]. Tā kā šo izmaiņu pilnīgai īstenošanai ir vajadzīgs laiks, vēl ir par agru izdarīt secinājumus.

Lūgumraksti

Lūgumrakstu skaits Parlamentam, kuros izvirzīts jautājums par ES tiesību aktu pareizu piemērošanu, ir atkarīgs no pilsoņu, uzņēmumu un pilsoniskās sabiedrības lēmuma šādi paust savas bažas. Pat ja vairums lūgumrakstu nav saistīti ar pārkāpumiem, tie sniedz Parlamentam un Komisijai noderīgu informāciju par pilsoņu bažām.

Ierosmi lielai daļai lūgumrakstu turpina dot vides aizsardzības un iekšējā tirgus jautājumi: attiecīgi 173 un 82 jautājumi. Attiecībā uz vides aizsardzību lūgumrakstos galvenokārt minēts ietekmes novērtējums (52), daba (50), notekūdeņi (26), ūdens kvalitātes pārvaldība un resursu aizsardzība (17), gaisa kvalitāte un troksnis (13), kā arī rūpnieciskās emisijas (6). Lūgumrakstos par iekšējo tirgu lielākā daļa skar profesionālo kvalifikāciju atzīšanu (28), pakalpojumus (19), uzņēmējdarbības tiesības (10), publisko iepirkumu (8) un finanšu iestādes (17). Ievērojams skaits lūgumrakstu iesniegti arī par pamattiesībām (43), personu brīvu pārvietošanos (36), pilsonību un vēlēšanu tiesībām (12) tiesiskuma, brīvības un drošības jomā; ceļu satiksmes drošības jomā, tostarp par autovadītāju apliecību atzīšanu un ceļu satiksmes noteikumiem (30); iesniedzējus interesē arī projektu līdzfinansējums reģionālās politikas ietvaros (18) un informācijas sabiedrība (9).

Starp daudzām un dažādajām lūgumrakstu tēmām īpaši jāpiemin lūgumraksti, kuros pievērsta uzmanība atkritumu situācijai Kampānijā, Itālijā un plašāki atkritumu apsaimniekošanas aspekti, jo īpaši Grieķijā un Spānijā. Iekšējā tirgus jomā daudzos lūgumrakstos ir aprakstītas atsevišķas individuālas situācijas, kurās mēdz būt ļoti sarežģīti aspekti, attiecībā uz profesionālo kvalifikāciju atzīšanu. Pakalpojumu jomā kopumā ir skatīti ierobežojumi aptieku darbībai un azartspēlēm un sporta derībām, savukārt finanšu pakalpojumu jomā uzmanība ir pievērsta kredītiestādēm, vērtspapīriem, kapitāla brīvai apritei un maksājumiem. Vairāki lūgumraksti ir iesniegti par šobrīd Tiesā skatīto pārkāpuma procedūru saistībā ar pilsētplānošanas likumu Valensijā[4].

AKTUĀLIE JAUTĀJUMI PAR ĪSTENOŠANU, PĀRVALDĪBU UN PIEMĒROŠANU

Novēlota transponēšana un ziņošana – preventīvie pasākumi

a) Novēlota transponēšana

Kaut arī vispārējais transponēšanas deficīts pēdējā laikā ir uzlabojies, vēl aizvien nopietnas bažas izraisa pārkāpumu lietu skaits attiecībā uz direktīvu novēlotu transponēšanu. Daudz lietu ir šādās jomās: medicīnas ierīces (22 jaunas lietas), darba apstākļi savstarpējas izmantojamības pārrobežu dzelzceļos (17), grozītie noteikumi par noguldījumu garantiju sistēmām (17) un gruntsūdens direktīva (17). Novēlota transponēšana ir arī bieži vērojama saistībā ar uzņēmējdarbības direktīvu tehnisko atjaunināšanu. 24 dalībvalstis ir saņēmušas vēstules vai oficiālus rīkojumus par novēlotu vai nepareizu ziņojumu nosūtīšanu tādā prioritārā jomā kā siltumnīcefekta gāzu emisijas.

Dažkārt kavējumi bija ilgstoši: tika pasludināti EST spriedumi septiņās lietās par 2005. gada direktīvu par profesionālo kvalifikāciju atzīšanu, transponēšana šajos gadījumos bija novēlota par vairāk nekā diviem gadiem. Uzņēmējdarbības tiesību, korporatīvās pārvaldības un noziedzīgi iegūtu līdzekļu legalizācijas novēršana jomā ir jāpabeidz aptuveni 140 pārkāpuma procedūras par novēlotu transponēšanu, no kurām 11 lietās ir sasniegts EST nolēmuma posms. Četrās lietās ir pieņemts EST nolēmums par Direktīvu 2004/83, ar kuru reglamentē bēgļa statusu trešo valstu valstspiederīgajiem vai bezvalstniekiem. Civiltiesību jomā otro reizi tika ierosināta EST lieta pret Grieķiju ar prasību noteikt finansiālas sankcijas par to, ka Direktīvas 2004/80 par kompensāciju noziegumos cietušajiem transponēšana ir novēlota par vairāk nekā trim gadiem.

Secinājums . Novēlota transponēšana un novēlota ziņošana vēl aizvien ir plaša un sistemātiska problēma, kas skar tehniskos atjauninājumus ES ražošanas nozarēm svarīgos pasākumos, ES prioritārās politikas un pasākumus, kas skar atsevišķu pilsoņu intereses. Kaut arī šajā gadā salīdzinājumā ar iepriekšējo gadu bija vērojami zināmi uzlabojumi, plaši un pastāvīgi kavējumi turpina kavēt ES mērķu sasniegšanu.

b) Preventīvi pasākumi

Turpinājās darbs, lai izveidotu kontaktu tīklus direktīvu transponēšanai un tīmekļa rīku ar jautājumiem un atbildēm. Labs piemērs ir tīmekļa rīks, kas izveidots maksājumu pakalpojumu Direktīvai 2007/64 un vēlāk paplašināts, lai ietvertu elektroniskās naudas Direktīvu 2009/110. Tā satur informāciju par pašu direktīvu un tās transponēšanas gaitu, tostarp iespēju izmantošanu. Līdzīgi kā publiskās datubāzes, kas satur valstu likumu tekstus, ir izveidota datubāze par Eiropas un valstu tiesu praksi negodīgas komercprakses jomā.

Ekspertu grupām ir nozīmīga loma ES tiesību aktu transponēšanā un īstenošanā, tostarp attiecībā uz nozīmīgām izmaiņām tādās jomās kā pagaidu nodarbinātības aģentūras, Eiropas Uzņēmumu padome un lidojumu drošība. Skaidrojošas pamatnostādnes un rokasgrāmatas ieinteresētajām personām ir pieņemtas tādās jomās kā vibrāciju un trokšņa mazināšana darba vietā, tiesiskās aizsardzības līdzekļi publisko iepirkumu jomā un audu un šūnu ieguves inspekcijas. Ir publicētas pamatnostādnes par augu aizsardzības līdzekļu tirdzniecību (kopā 47) un peldvietu ūdens kvalitāti.

Direktīvas par maksājumu pakalpojumiem transponēšanas grupa kopš 2008. gada janvāra ir tikusies desmit reizes, tās sanāksmēs piedalījās maksājumu tirgus un patērētāju pārstāvjiem, apkopoti aptuveni 300 jautājumi un sagatavoti rakstiski apsvērumi, lai panāktu kopīgu izpratni. Kontakta grupas sanāksmes notiks arī turpmāk, lai izskatītu, kā var panākt direktīvā par nelikumīgi ieceļojušu trešo valstu valstspiederīgo atgriešanu noteikto prasību izpildi, tostarp rīkojot seminārus, kuros aicināti piedalīties starptautisko organizāciju un NVO pārstāvji.

Nopietns preventīvs darbs turpinājās saskaņā ar Direktīvu 98/34, Komisijai un dalībvalstīm sniedzot konsultācijas un vadlīnijas par vairāk nekā 700 tehnisko noteikumu projektiem, kas sagatavoti valstīs, par produktiem, uz kuriem neattiecas ES harmonizācijas un informācijas sabiedrības pakalpojumi. Standartu un tehnisko noteikumu komiteja tikās trīs reizes, lai apspriestu direktīvas darbību, un tika izveidota jauna darba grupa, lai apsvērtu iespējamās izmaiņas.

Pakalpojumu direktīvas īstenošanu un piemērošanu apsprieda 20 divpusējās sanāksmēs ar dalībvalstīm un 9 ekspertu grupas sanāksmēs.

Ar Regulu 1211/2009 tika izveidota jauna Eiropas regulatoru iestāde ( BEREC ), lai arī turpmāk nodrošinātu konsekventas regulatīvās prakses izveidi elektronisko komunikāciju jomā. Energoregulatoru sadarbības aģentūru ( ACER ) izveidoja ar Regulu 713/2009, lai nodrošinātu integrētu struktūru elektroenerģijas un dabasgāzes iekšējā tirgus tiesību aktu saskanīgai piemērošanai.

Pēc LES stāšanās spēkā policijas un tiesu iestāžu sadarbību krimināllietās reglamentē tie paši noteikumi un procedūras (pēc pārejas perioda), ko piemēro citām ES tiesību jomām. Ir paredzēta virkne pasākumu, lai uzlabotu acquis īstenošanu, tostarp: reģionālu semināru organizēšanas ar valstu likumdevēju un praktiķu piedalīšanos; racionāli organizēti kontakti un divpusējas sanāksmes ar valstu pārvaldes iestāžu pārstāvjiem; rokasgrāmata publicēšana; atbalsts ieinteresēto personu tīkliem un Komisijas dienestu iesaistīšanās juridisko profesiju mācībās.

Komisija ir arī pārskatījusi kopumā dalībvalstu izmantotos preventīvos pasākumus ekspertu grupā par ES tiesību aktu īstenošanu un piemērošanu, lai nodrošinātu pārredzamību un noteiktu lietderīgu praksi.

Secinājums . Komisija aicina dalībvalstis aktīvi piedalīties preventīvo pasākumu noteikšanā un uzsākšanā par katru jaunu leģislatīvu pasākumu, tādējādi mazinot vajadzību ilgākā laika posmā izmantot tiesību aktu skaidrojumus vai pārskatīšanu.

Korelācijas tabulas un dalībvalstu tiesību aktu atbilstību ar ES direktīvu prasībām

Korelācijas tabulas ir viens no galvenajiem preventīvo pasākumu elementiem, uzskaitot dalībvalstu noteikumus, ar kuriem direktīvās noteiktos pienākumus transponē valstu tiesiskajās sistēmās. Sākotnēji tās palīdz nodrošināt transponēšanas pasākumu projektu saskanību. Vēlāk ar to palīdzību nodrošina transponēšanas procesa pilnīgu un pareizu pabeigšanu, un tās uzņēmumiem un patērētājiem dod priekšstatu par to, kā ES tiesību akti ir transponēti valstu līmenī. Tās sekmē dalībvalstu un Komisijas sadarbību, transponēšanas izskatīšanas gaitā ļaujot savlaicīgi atklāt problēmas un uzsākt dialogu. Tās veicina arī tiesisko pārredzamību un tiesību izmantošanu, norādot uz tiesiskajiem noteikumiem, kas skar pilsoņu un uzņēmumu intereses. Tās var dot ievērojamu ieguldījumu darbā, ko veic Eiropas Savienības Padomē, savienojot ES datubāzes ar valstu juridisko tekstu datubāzēm.

Komisija uzskata, ka diskusijās ar dalībvalstīm un citām iestādēm korelācijas tabulu izmantošana būs vajadzīga arī turpmāk.

Secinājumi : Korelācijas tabulas uzlabo pārredzamību un piekļuvi tiesību aktiem. Tās ir nozīmīgs elements dalībvalstu sadarbībā ar Komisiju, lai nodrošinātu direktīvu pareizu īstenošanu. Komisijai arī turpmāk būs vajadzīgs visu ES iestāžu atbalsts visaptverošai šo tabulu nodrošināšanai.

Ekspertu grupu darbs ar Līguma pantiem un ES tiesību aktiem

Komisija turpināja attīstīt ekspertu grupu darbību, lai kopā ar dalībvalstīm strādātu pie ES tiesību aktiem.

Tika izveidota ekspertu grupa no to iestāžu pārstāvjiem, kas apstiprina transportlīdzekļa tipu ( TAAEG ), un tā strādā, lai nodrošinātu vienādu piemērošanu mehānisko transportlīdzekļu tirdzniecības tehniskajām prasībām saistībā ar sistēmu, kas 2012. gadā kļūs obligāta. Koordinatoru grupa saskaņā ar direktīvu par profesionālo kvalifikāciju atzīšanu (2005/36) pieņēma Rīcības kodeksu par valstu administratīvo praksi, kurā precizēja direktīvas prasības un labāko praksi tās piemērošanā. Ar Regulu 1924/2006 reglamentētajā jomā – pieļaujamās norādes par uzturvērtību un veselīgumu pārtikas produktu marķējumā – reizi mēnesī notiek sanāksmes ar dalībvalstīm, lai skatītu aptuveni 44 000 norādes, ko vēlas izmantot dalībvalstis.

Pēc sprieduma Metock lietā[5] ekspertu grupā tika apspriestas vadlīnijas par Direktīvas 2004/38 piemērošanu, lai uzsāktu divpusēju sanāksmju programmu ar visām dalībvalstīm par ES tiesību aktu piemērošanu attiecībā uz pilsoņu un to ģimenes locekļu brīvu pārvietošanos.

2009. gada janvārī ES efektīvi reaģēja uz nopietnu gāzes krīzi un ievērojamiem pārtraukumiem tās piegādē. Ar kopīgu atbildes reakciju tika efektīvi panākts piegādes nodrošinājums, pamatojoties uz Gāzes koordinācijas grupas darbu (izveidota ar Padomes Direktīvu 2004/67/EK); tas apliecina, ka pieeja ES līmenī var ņemt vērā konkrētos apstākļus visās dalībvalstīs un kopēja rīcība ir visefektīvākā.

Finanšu pakalpojumu jomā Kapitāla prasību direktīvas transponēšanas grupa turpina strādāt, lai risinātu skaidrojumu un precizējumu problēmas un nodrošinātu pašreizējo noteikumu saskaņotu īstenošanu. Tā palīdzēja Komisijai sagatavot divas īstenošanas direktīvas un Komisijas priekšlikumu par piesardzīgu attieksmi pret atkārtotas vērtspapīrošanas operācijām. Šie pasākumi bija paredzēti, lai reaģētu uz finanšu krīzi, nostiprinot noteikumus par likviditāti, lieliem riskiem un kapitāla kvalitāti un vienlaikus nodrošinot vajadzīgos ārkārtas pasākumus, lai saglabātu uzticību noguldījumu garantiju sistēmām.

Tika izveidota arī jauna ekspertu grupa programmas "Natura 2000" pārvaldībai, lai apkopotu informāciju par labāko praksi, tostarp par dabas aizsardzības un ekonomikas attīstības saskaņošanu, un apmainītos ar šo informāciju.

Secinājumi : Šie piemēri apliecina, ka Komisijai un dalībvalstīm ir jāveic plašs un daudzveidīgs darbs, lai maksimāli lietderīgi izmantotu ES tiesību aktus.

Pilsoņu, uzņēmēju un civilās sabiedrības informēšana un problēmu risināšana, sūdzību reģistrācija un izskatīšana

Pilsoņiem ir jāzina, kur viņi var atrast vajadzīgo informāciju. Komisija ir izstrādājusi vairākus pakalpojumus. Pilsoņiem jāspēj atrast savām vajadzībām atbilstošo pakalpojumu. Komisija turpina uzlabot piekļuvi, informāciju un palīdzības sniegšanu saistībā ar tiesībām un iespējām un turpina tīmekļa vietnes "Tava Eiropa"[6] izstrādi.

Sūdzību procedūra ir īpašs informācijas avots Komisijai un process, kurā pilsoņi un uzņēmēji var paust savas bažas par ES tiesību aktu pareizu piemērošanu. Līdz 2009. gada oktobrim Komisija izmantoja sistēmu[7], saskaņā ar kuru tika veikts ienākošās sarakstes sākotnējais novērtējums, lai izlemtu, vai tajā ir pietiekamas norādes par iespējamu pārkāpumu, kas pamatotu tās reģistrāciju kā sūdzību. Tā rezultātā daļa sarakstes netika reģistrēta kā sūdzības.

Korespondentiem, Eiropas Parlamenta pārstāvjiem un Eiropas Ombudam tas radīja bažas. No 2009. gada oktobra Komisija izmēģina jaunu metodi, saskaņā ar kuru visa sarakste par ES tiesību aktu piemērošanu tiek īpaši reģistrēta un visa sarakste, kas satur skaidras norādes, ka tā ir domāta kā sūdzība par ES tiesību aktu piemērošanu, tiek reģistrēta kā sūdzības, tādējādi sniedzot pilsoņiem tiešāku un pozitīvāku atbildi. Kā tika paredzēts, šī metode ir sākusi ievērojami palielināt reģistrēto sūdzību skaitu neatkarīgi no to satura. Jaunās metodes izmantošana vesela gada laikā varētu radīt pietiekamu pamatu Komisijai, pārstrādājot 2002. gada paziņojumu, apsvērt vairāku uzlabojumu nostiprināšanu.

2009. gadā SOLVIT apstrādāja par 50 % vairāk lietu (iepriekšējā gada pieaugums bija 22 % ), vienlaikus saglabājot nemainīgi augstu sekmīgas darbības rādītāju 86 % apmērā. Visbiežāk minētās problēmas ir uzturēšanās tiesības, sociālais nodrošinājums, profesionālās kvalifikācijas un pakalpojumu sniegšanas brīvība. SOLVIT darbības vērtība un efektivitāte ir turpināja pieaugt, sniedzot palīdzību un risinājumus pilsoņiem un uzņēmējiem, un tai ir nozīmīga loma pārvietošanās brīvības strukturālo trūkumu identificēšanā.

Pirmo „ EU Pilot novērtējuma ziņojumu”[8] pieņēma 2010. gada martā. Ņemot vērā projekta panākumus, Komisija ierosināja paplašināt EU Pilot un izmantot to visās dalībvalstīs, kā arī izmantot to, lai savlaicīgi rastu risinājumu ES tiesību aktu iespējamo pārkāpumu novēršanai.

Cieša sadarbība starp Komisiju un dalībvalstīm visos valdības līmeņos ir būtiski svarīga, lai uzlabotu ES tiesību aktu pareizu piemērošanu dalībvalstīs un mazinātu sūdzību skaitu. Ir nepieciešams uzlabot juridisko profesiju zināšanas par ES tiesībām, paplašināt mācības par ES jautājumiem un padarīt informāciju pieejamu (piemēram, ar Eiropas e-Justice portāla palīdzību) visiem, kas ir iesaistīti ES tiesību aktu īstenošanā.

Secinājumi : Komisija plāno pārskatīt savu vispārējo politiku saistībā ar sūdzību reģistrāciju un attiecībām ar sūdzību iesniedzējiem, ņemot vērā jauno metožu, ko šobrīd pārbauda, izmantošanas pieredzi. Tiek turpināta horizontālo instrumentu, piemēram, SOLVIT un EU Pilot , attīstība, tie ir pierādījuši savu vērtību, ātri atrisinot pilsoņu un uzņēmumu problēmas. EU Pilot ir ļoti efektīvs papildinājums to līdzekļu klāstam, kas ir paredzēti ES tiesību aktu piemērošanas nodrošināšanai, un tas ļauj savlaicīgi novērst pārkāpumus, nepiemērojot formālu tiesvedību, vai vajadzības gadījumā sagatavot pamatojumu šādai tiesvedībai. Komisija izsaka atzinību par dalībvalstu aktīvu iesaistīšanos šo instrumentu panākumu nodrošināšanā. Tā apņemas nopietni strādāt, lai attīstītu šīs partnerattiecības, un aicina dalībvalstis piedalīties EU Pilot turpmākajā izstrādē.

Izpildes jautājumi

REACH regulu (1907/2006) galvenokārt tiks īstenota ar oficiālu kontroļu un citu pasākumu sistēmu dalībvalstu līmenī, šīs sistēmas izstrāde vēl nav pabeigta, kaut arī pakāpeniski tiek ieviesti REACH galvenie pienākumi. Pienākumu izpilde attiecībā uz atsevišķu ķīmisko vielu tirdzniecības ierobežošanu tika uzsākta 2009. gada otrajā pusē. 2010. gadā ar dalībvalstīm tiks apspriests pētījums par sodiem valstu līmenī, lai nodrošinātu to saskaņotību.

Komisija 2009. gadā sagatavoja ziņojumu par Regulas 2006/2004 par sadarbību patērētāju tiesību aizsardzības jomā pirmajiem diviem piemērošanas gadiem un pieņēma paziņojumu par patērētāju acquis īstenošanu, kurā noteica piecas jomas turpmākajam darbam[9].

Komisija saskaņā ar Direktīvu 2001/95 pārskatīja un pastiprināja vadlīnijas par ES ātrās ziņošanas sistēmu par bīstamām patēriņa precēm ( RAPEX ). Tika arī izveidota sistēma, lai noteiktu efektivitāti izpildei valstu līmenī. Komisija gatavo arī regulu, ko pieņems saskaņā ar Regulu 216/2008 par kopīgiem noteikumiem civilās aviācijas jomā, lai paredzētu samērīgākas sankcijas salīdzinājumā ar sertifikāta atņemšanu.

Pārkāpumu procedūras nodrošina ES tiesību aktu pareizu skaidrojumu un pārkāpumu labošanu. Valstu administratīvās un tiesu procedūras pieļauj dalībvalstu iestāžu darbības pārskatīšanu. Dažkārt ir konstatēts, ka ES tiesību aktos ir lietderīgi iekļaut noteikumus par pārsūdzības procedūrām, piemēram, saistībā ar piekļuvi vides informācijai, ietekmes uz vidi novērtējumiem, lēmumiem par atļauju izsniegšanu piesārņojuma integrētas novēršanas un kontroles jomā, tiesiskās aizsardzības līdzekļiem publiskā iepirkuma jomā vai kopējiem reglamentējošiem noteikumiem attiecībā uz elektroniskajām komunikācijām.

Lai nodrošinātu efektīvu piemērošanu, sagatavojot jaunus tiesību aktus, ir jāpievērš lielāka uzmanība izpildes pasākumiem, tostarp tiesībām pārskatīt vai pārsūdzēt lēmumus. Atkarībā no problēmu rakstura un apjoma dažādās jomās var attīstīt pašreizējās izpildes metodes vai izstrādāt jaunas.

Ja ES tiesību aktos ir atsauces uz šādiem pasākumiem, tie ir jāizmanto un jāizvērtē to piemērotība. Tāpēc Komisija turpinās vērst savu darbību uz to, lai šīs procedūras tiktu pareizi īstenotas, izskatīs to darbību un efektivitāti paredzētajiem mērķiem un ziņos par to, kā arī atturēsies aizstāt to piemērošanu ar savām darbībām, lai novērstu to lomas mazināšanos.

Komisija 2009. gadā turpināja organizēt inspekcijas, dažkārt veicot tās sadarbībā ar aģentūrām. Eiropas Aviācijas drošības aģentūra veica rekordskaitu apmeklējumu, kuru rezultātā tika izteikti pieprasījumi steidzami novērst vairākas nozīmīgas neatbilstības. Tika veiktas gandrīz 200 inspekcijas, lai nodrošinātu valstu jūras satiksmes drošības pasākumu efektivitāti, galvenokārt saistībā ar ostu un kuģu novērtēšanu un drošības plānu efektīvu piemērošanu.

Secinājumi : Komisija apstiprina, ka ir nepieciešams pievērst pastiprinātu uzmanību efektīviem instrumentiem ES tiesību aktu izpildes nodrošināšanai. Tos var piemērot horizontāli vai izstrādāt konkrētām nozarēm. Ja ES tiesību aktos ir atsauces uz valstu procedūrām, Komisija uzskatīs par prioritāti šādu izpildes noteikumu īstenošanu un to rezultātu izskatīšanu un izvairīsies no konkurējošas vai alternatīvas darbības. Inspekcijas, kas jau ilgāku laiku tiek izmantotas saistībā ar cilvēku veselību, tiek aizvien vairāk izmantotas arī citās jomās, piemēram, transporta drošība un drošums, kur tām var būt liela nozīme tiesību aktu izpratnē, to pareizas piemērošanas nodrošināšanā un faktisku rezultātu sasniegšanā.

Pārkāpumu procedūras loma

Komisijas 2007. gada paziņojumā "Rezultātu Eiropa" ir izklāstīta tās politika attiecībā uz darbību, lai nodrošinātu ES tiesību aktu pareizu piemērošanu. Tajā ir skaidroti jaunie uzsvari Komisijas gada ziņojumos: stratēģiskie jautājumi, pašreizējā stāvokļa novērtējums saistībā ar tiesību aktu piemērošanu dažādās jomās, prioritātes un turpmāko uzdevumu plānošana. Šim ziņojumam pievienotajā Komisijas dienestu darba dokumentā ir sniegtas sīkas norādes par dažādām jomām, tostarp prioritātēm pārkāpumu izskatīšanā.

Šobrīd ir izstrādātas prioritātes visam pasākumu klāstam Komisijas uzraudzības darbā līdz pat atsevišķu sūdzību un pārkāpumu procedūru līmenim saskaņā ar 2007. gada paziņojumā noteiktajiem kritērijiem. Sūdzību un pārkāpumu izskatīšanas virzība regulāri tiek pārskatīta, ņemot vērā lietu raksturu un noteiktos kritērijus. Īpaša uzmanība tiek pievērsta lietām, kas ir sāktas jau pirms ilgāka laika vai kurās pēdējā laikā nav vērojama apmierinoša virzība. Dažās lietās ir ņemti vērā pamatojumi atliktai izskatīšanai, piemēram, priekšroka tika dota parauglietas izskatīšanai vai no valsts tiesas ir iesniegts pieprasījums par Tiesas prejudiciālo nolēmumu tajā pašā jautājumā. Ja valsts tiesā ir uzsākta tiesvedība, Komisija var apsvērt lietu slēgšanu, ja tajās līdz šim nav sperti oficiāli soļi pārkāpuma procedūrās, un atlikt uzsāktu pārkāpuma procedūru izskatīšanu, jo īpaši gadījumos, kad valstu procedūrām ir tas pats priekšmets kā pārkāpuma procedūrai, jo pēc lietas slēgšanas valsts tiesā Komisijai būtu daudz skaidrāks priekšstats par turpmākajiem pasākumiem. Šajā lietās Komisija pēc saviem ieskatiem var izskatīt pilsoņu iesniegumus pēc valsts tiesvedības pabeigšanas.

Secinājumi : Prioritātes, kas ir izklāstītas ziņojumam pievienotajā dokumentā "Situācija dažādās nozarēs", ir izstrādātas, lai nodrošinātu, ka Komisijas darbs ir vērsts uz pasākumiem, kas vislabāk sekmētu tiesību aktu savlaicīgu un efektīvu piemērošanu, ievērojot pilsoņu un uzņēmumu intereses visplašākajā nozīmē un izvairoties no pašreizējo procedūru dublēšanas. Komisija apliecina, ka tā vēlas strādāt saskaņā ar šīm prioritātēm.

Ziņošana un pārskati par īstenošanu

Aizvien lielāka uzmanība tiek pievērsta ex-post ziņojumiem par ES noteikumu ietekmi. Parlaments pievērš pastiprinātu uzmanību īstenošanas jautājumiem. ES tiesību aktos bieži iekļauta prasība ziņot par pirmajiem akta piemērošanas gadiem. Šim ziņojumam pievienotajā Komisijas dienestu darba dokumentā ir atsauces uz vairākiem pētījumiem un ziņojumiem, ko Komisija ir sagatavojusi 2009. gadā un paredzējusi sagatavot 2010. gadā.

Secinājumi : Tā kā aizvien lielāka nozīme tiek piešķirta ES tiesību aktu ietekmes ex post novērtējumam, uzmanība tiek pievērsta Komisijas ziņojumiem, ko tai ir jāsagatavo par dažādu ES leģislatīvo pasākumu rezultātiem. Komisija uzskata, ka šiem ziņojumiem, kuros bieži ir ietverta dalībvalstu sniegta, detalizēta informācija, ir vērtējami kā viens no tās galvenajiem ieguldījumiem, novērtējot ES tiesību aktu rezultātus un ietekmi.

SECINĀJUMI

Šis gada ziņojums liecina par to, cik izšķiroša nozīme ir ES tiesību aktu pilnīgai un pareizai piemērošanai, lai nodrošinātu ES tiesību aktos noteiktās tiesības un pienākumus. Šis gada ziņojums skaidri apliecina, ka jāturpina attīstīt un ievērot prioritātes, kā arī to, ka laika gaitā izstrādātie instrumenti ES tiesību aktu uzraudzības sekmēšanai un uzlabošanai ir

pilnveidojušies un palielinājuši ieguldījumu uzraudzības procesa vispārējā efektivitātē un savlaicīgumā.

Risināmie uzdevumi arī turpmāk būs saistīti ar tādiem būtiskiem un izšķirošiem aspektiem kā pareiza un savlaicīga direktīvu transponēšana. Preventīvās pieejas, kas šobrīd tiek izstrādātas sadarbībā ar dalībvalstīm, nozīmē ievērojumu ieguldījumu visām ieinteresētajām personām, kam tuvākajos gados būtu jāatmaksājas, nodrošinot ātrāku un dziļāku saskanību ar ES tiesību aktiem.

[1] COM (2007) 502.

[2] Visas atsauces ir par 2009. gadu, ja vien nav norādīts citādi.

[3] Skatīt turpmāk 3.4. iedaļu.

[4] Lieta C-306/08, Komisija pret Spāniju.

[5] C-127/08, 2008. gada 25. jūlijs, Blaise Baheten, Metock un citi pret Minister for Justice, Equality and Law Reform .

[6] http://ec.europa.eu/youreurope/

[7] Tā ir aprakstīta 2002. gada paziņojumā "Attiecības ar sūdzības iesniedzēju jautājumos par Eiropas Kopienu tiesību pārkāpumiem", COM(2002) 141.

[8] COM(2010)70.

[9] COM (2009) 330.